Erikoinen tulkinta Niinistön ja Trumpin tapaamisesta leviää Venäjällä: ”Suomi ja Yhdysvallat järjestävät yhteiset sotaharjoitukset”

Venäjän mediassa on lähtenyt leviämään outo uutinen Ruotsin järjestämästä Aurora-sotaharjoituksesta, johon Suomikin ottaa osaa.

Venäläiset uutistoimistot Ria Novosti ja Interfax ovat julkaisseet uutisen, jonka mukaan Yhdysvallat olisi eilen kertonut järjestävänsä yhdessä Suomen kanssa sotaharjoituksen Itämerellä.

Venäläisuutisissa sivuutetaan täysin se, että kyseessä on Ruotsin isännöimä Aurora-harjoitus, johon Ruotsi on kutsunut osallistujat ja jonka järjestämisestä on tiedotettu jo aikaa sitten. Suomen ja Yhdysvaltain lisäksi harjoitukseen osallistuu joukkoja myös Virosta, Liettuasta, Norjasta, Tanskasta ja Ranskasta, mutta näitä muita maita ei mainita lainkaan venäläisuutisissa.

Venäläisuutiset on julkaistu myöhään maanantai-iltana ja varhain tiistaiaamuna, pian presidentti Sauli Niinistön ja presidentti Donald Trumpin tapaamisen jälkeen. Niissä viitataan nimettömään amerikkalaislähteeseen ja esitetään asia siihen sävyyn, että kyseessä on aivan tuore ilmoitus.

– Yhdysvallat ja Suomi järjestävät yhteiset sotaharjoitukset Itämerellä syyskuussa, Yhdysvaltain presidentin kansallisen turvallisuusneuvoston edustaja kertoi toimittajille. Hänen mukaansa harjoitukset käydään lähellä Ruotsin rannikkoa samaan aikaan kuin Venäjän ja Valko-Venäjän Zapad-2017-harjoitukset, Ria Novosti kirjoittaa uutisessaan.

Ria Novosti antaa siis ymmärtää, että harjoitus ”käydään lähellä Ruotsin rannikkoa”, mutta että Ruotsilla itsellään ei olisi mitään muuta tekemistä harjoituksen kanssa.

Interfaxin uutisessa on likimain sama sisältö:

– Yhdysvaltain ja Suomen sotilaat järjestävät yhteiset harjoitukset Itämerellä syyskuussa 2017, kertoivat yhdysvaltalaiset tiedotusvälineet viitaten nimeämättömään kansallisen turvallisuusneuvoston jäseneen. Harjoitukset on tarkoitus järjestää Ruotsin rannikon lähellä, ja ajallisesti ne osuvat samaan aikaan kuin venäläis-valkovenäläiset Zapad-2017-harjoitukset, Interfax kirjoittaa.

Venäjän median erikoiseen tapaan uutisoida Aurorasta kiinnitti jo huomiota esimerkiksi Suomen entinen Moskovan-suurlähettiläs Hannu Himanen, joka jakoi Twitterissä Interfaxin uutisen.

” #Russian media spreads a piece claiming #Aurora17 is a joint #U.S.-#Finnish exercise "close to #Swedish shores" coinciding with #Zapad17. https://t.co/MA3qd9o2Us— Hannu Himanen (@Himantero) 29. elokuuta 2017

Jos twiitti ei näy, voit katsoa se täältä.

Ei ole varmaa tietoa siitä, onko kyseessä tahallinen vai tahaton faktojen hämärtäminen Venäjän taholta. Teknisesti ottaen tottahan on se, että sekä Suomen että Yhdysvaltain joukkoja osallistuu samoihin harjoituksiin Ruotsin rannikolla, ja tähän myös Niinistö viittasi puhuessaan lehdistötilaisuudessa Trumpin rinnalla.

Tahalliseen hämärtämiseen viittaa kuitenkin se, että liki täysin samansisältöinen harhaanjohtava uutinen ilmestyy yhtä aikaa kahdella eri venäläisuutistoimistolla. Lisäksi näyttää siltä, että mistään yhdysvaltalaisesta johtavasta tiedotusvälineestä ei löydy tällaista uutista, vaikka venäläisuutistoimistot antavat ymmärtää siteeraavansa niitä.

Venäläiselle propagandalle on lisäksi tyypillistä se, että se pyrkii kertomaan osatotuuksia ja muokkaamaan siten todellisuutta mahdollisuuksien mukaan niin, että vastaanottaja ei edes huomaa, mitä olennaisia asioita uutisesta on jätetty pois ja miten viesti siinä samalla vääristyy.

IS löysi tiistaiaamuna internetistä ainoastaan kaksi tuoretta englanninkielistä uutista, joissa puhutaan ”Suomen ja Yhdysvaltain yhteisistä sotaharjoituksista” puutteellisella englannin kielellä. Kumpikin sivusto vaikuttaa jonkinlaiselta internetin valemedialta ja toisesta tuli lisäksi virusvaroitus.

Aurora-sotaharjoitus järjestetään Ruotsissa 11.–29. syyskuuta. Zapad-sotaharjoitus järjestetään puolestaan Venäjällä sekä Valko-Venäjällä 14.–20. syyskuuta.